tartuNLP/wikipedia-smugri-20251201 huggingface dataset:
Elektrooniline paber

Elektrooniline paber ehk e-paber on polügraafilise trükiga paberi sarnane elektrooniline kuvapind. Erinevalt LCD-ekraanist, mille kujutis saadakse läbivalgustataval maatriksil, moodustub e-paberil kujutis peegelduvas valguses, seega nii nagu tavalisel paberil. E-paber on õhuke ja kerge, sellest saab odavalt valmistada mitmesuguse kuju ja suurusega kuvaseadiseid; voolutarve on väga väike.
Elektroonilist paberit kasutatakse peamiselt e-lugereis, kuid vastavalt tehnoloogia täiustumisele järjest enam ka muudes kaasaskantavates seadmetes (näiteks käekellades), infotabloodes (näiteks sõiduplaanid peatustes) ja sageli muutmist vajava sisuga elektroonilistes etikettides, nime- ja hinnasiltides.
Ajaloost.
Elektroonilise paberi väljatöötamise katseid alustati juba 1970. aastail firmas Xerox (Gyricon-paber). Elektroforeesil põhineva paberi algvariandi töötas 1990. aastail välja Joseph Jacobson. Tema poolt 1997. aastal asutatud firmas ongi välja töötatud tänapäeval kasutatavad e-paberi lahendused. Siit pärineb ka toortõlkelise ’e-tint’ kasutamine elektroonilise paberi sünonüümina, kuigi elektroonilise paberi tehnoloogia ja tootmisega tegelevad paljud firmad.
Esimesed e-paberist kuvariga lugemisseadmed jõudsid müügile 2006. aastal firmadelt iRex Technologies (iRex iLiad) ja Sony (Sony Reader). 2007. aastal järgnesid Prantsuse firmalt Bookeen Cybook ja sama aasta novembris Amazonilt Kindle. Eriti viimase ilmumine andis otsustava tõuke e-raamatute turu hoogsaks arenguks.
E-paberi põhiomadusi.
Tekst on e-paberist kuvaril niisama terav ja kontrastne kui tavapaberil, ja seda ka eredas päikesevalguses.
Samamoodi nagu pliiatsijälg paberil, moodustavad ka elektroonilisel paberil kujutise tahked peenosakesed valgust hajutaval pinnal. seetõttu ei teki vaatenurga probleemi (nagu see võib ilmneda LCD-kuvarite puhul).
Teksti ja piltide kuva püsib ekraanil pikka aega ilma elektrikuluta, sest pigmendiosakesed kleepuvad pikslit moodustavate kapslite kesta sisepinnale molekulidevahelise tõmbejõu mõjul (van der Waalsi jõud). Nõrka vooluimpulssi on vaja ainult elektroodide ümberpingestamiseks, seega käsitsemiskäskude sisestamisel. Sellega seletub niisuguse kuvari üliväike energiatarve: kui energiat kulub ainult kuva vahetamiseks, jätkub näiteks e-lugeri aku laengust nädalaiks (mõistagi kulutab võrguühenduste ja muude rakenduste kasutamine akut niisama kiiresti kui nutitelefon).
E-paberi tehnoloogia edasiarendused on teinud võimalikuks ka värvilise ja videokujutise esitamise.
Elektroonilise paberi tehnoloogiad.
E Ink.
E Ink on põhiline e-paberi tehnoloogia firmalt E Ink Corporation, mille ettevõtted toodavad kuvareid e-lugereile, näidikuid elektroonilistele etikettidele ja mitmesugustele kaasaskantavatele seadmetele.
CLEARink.
USA firma CLEARink poolt 2017. aastal esitletud e-paberil on elektrofoorikihi peal sisepeegeldavate läätsedega kile. Need läätsed peegeldavad hästi tagasi neile langevat valgust vastavalt elektroforeeskihis paiknevate pikslite heledusele. See tehnoloogia võimaldab esitada paberõhukestel elektroonilistel näidikutel ja kuvaritel värvilist ka liikuvat kuva, sest pikslite reageerimiskiirus on selleks piisav.
EPUB

EPUB (lühend inglise sõnadest "electronic publication", ka kujul ePub, ePUB, EPub) on standardikogum e-raamatute ning muude peamiselt tekstil põhinevate publikatsioonide avaldamiseks. Faililaiend on .epub. 
EPUB-i töötas välja International Digital Publishing Forum (IDPF). 
EPUB-failivorming ei määra kindlaks teksti küljendust (teksti paigutust, reapikkust), vaid küljendus toimub lugemisseadme programmi järgi sõltuvalt seadme ekraani suurusest, eraldusvõimest ja kasutaja seatud tekstisuurendusest.
EPUB-vormingus on suur osa e-raamatuid (sealhulgas eestikeelsed) ja seda failivormingut tunneb ka enamik e-lugereid. Populaarsetest lugeritest ainult Kindle vajab vormingu teisendamist. EPUB sisaldub ka tahvelarvutite ja nutitelefonide formaatide hulgas.
Arvutiga EPUB-i lugemiseks võib alla laadida tasuta programmi Adobe Digital Edition.
Vahi tänav

Vahi tänav on tänav Tartus Raadi-Kruusamäe linnaosas linna piiril.
Tänav algab Narva maanteelt ja kulgeb loodesse. Vahi tänavaga ristuvad Killustiku tänav, Vahi põik, Liivamäe tänav, Kruusakuru tänav, Mõisa-allee, Künni ja Nurme tänav. Vahi tänav lõppeb Aruküla teel.
Tänava pikkus on umbes 1,86 km.
Betterplace.org

Betterplace.org on Saksamaal täieliku läbipaistvuse põhimõttel toimiv kasumit mittetaotlev internetipõhine annetuskeskkond, mille eesmärgiks on maailmaparandamine. Annetuskeskkonna loomise idee sündis 2006. aastal Berliinis, kui kaks teineteisest sõltumatut töörühma hakkasid sarnaste probleemidega tegelema.
Betterplace.org-i põhimõtteid:
.cat

.cat on katalaani keele ja kultuuri jaoks loodud tippdomeen. See oli esimene keelekeskne, 2005. aastal loodud ja 2006. aastal kasutusele võetud tippdomeen ning selle rahastajaks ja toimetajaks on Fundacio puntCAT. Enne .cat domeeni kasutusele võtmist kasutasid katalaanid vastavalt asukohamaale erinevaid tippdomeene, nt .es, .ad, .fr, .it. 
Mais 2012 oli tippdomeeni .cat all registreeritud üle 53 000 domeeni.
Vesinikkloriid

Vesinikkloriid (ehk kloorvesinik) on vesiniku ja kloori ühend keemilise valemiga HCl.
Vesinikkloriid on terava (lämmatava) lõhnaga värvitu gaas, mis õhuniiskusega annab soolhappe valge suitsutaolise auru näol. Vesinikkloriidi keemistemperatuur on –85,05 °C. Valemit HCl kasutatakse tihti tähistamaks nii gaasilist vesinikkloriidi kui ka soolhapet, mis tegelikult on vesinikkloriidi vesilahus. Vesinikkloriid ja soolhape omavad olulist tähtsust keemiatööstuses ja laborites. 
Kaheaatomilises molekulis aatomite H ja Cl vaheline kovalentne side on kloori aatomi suurema elektronegatiivsuse tõttu polariseeritud, nii et kloori aatomil on negatiivne osalaeng: Hδ+–Clδ-.
Vesinikkloriid lahustub hästi vees (ka teistes polaarsetes solventides), andes pöörduva reaktsiooni tulemusena hüdrooniumkatiooni H3O+ ja kloriidaniooni Cl-:
HCl + H2O → H3O+ + Cl-
20°C juures lahustub ühes liitris vees 720 g vesinikkloriidi. Seda vesilahust tuntakse soolhappena, mis omadustelt on tugev hape. Ka veevabas keskkonnas ilmutab HCl happe omadusi. Näiteks lahustub HCl mitmetes solventides (metanool jt), protoneerib molekule ja ioone ning käitub happelise katalüsaatorina veevabas reaktsioonis.
Saamine.
Laboratooriumis võib väiksemas mahus gaasilist HCl saada soolhappe dehüdraatimisel veevaba kaltsiumkloriidiga või väävelhappega. Teine võimalus on naatriumkloriidi reaktsioon kontsentreeritud väävelhappega.
 NaCl(tahke) + H2SO4(konts.) → NaHSO4 + HCl↑
Mitmete kloriidide hüdrolüüsil eraldub HCl, näiteks:
 PCl5 + H2O → POCl3 + 2HCl↑
 R-COCl + H-OH → R-COOH + HCl↑
 H2O + O=SCl2 → SO2 + 2HCl↑
Keemiatööstuses saadakse vesinikkloriid sünteesil gaasilisest kloorist ja vesinikust:
 H2 (gaas)+ Cl2(gaas) → 2HCl↑
Pekka Marjamäki

Pekka Tapani Marjamäki (18. detsember 1947 Tampere – 10. mai 2012 Tampere) oli soome jäähokimängija ja treener.
Ta mängis aastatel 1964–1979 ja 1981–1984 Tampere Tapparas ning tuli viis korda Soome meistriks (1975, 1977, 1979, 1982, 1984).
Pekka Marjamäki mängis Soome koondises 251 mängu, sealhulgas kümnel MM-i ja kahel olümpiaturniiril ning lõi 40 väravat ja andis 25 väravasöötu.
Aastal 1975 valiti ta jäähoki MM-i parimaks kaitsemängijaks ning Soome aasta jäähokimängijaks.
Aastal 1998 valiti Marjamäki Rahvusvahelise Jäähokiliidu kuulsuste halli, aastal 1999 valis Soome jäähokimuuseum ta 68. jäähokilõviks.
Teckberg

Teckberg (rahvapäraselt ka Teck) on 775 m kõrgune mägi Saksamaal Baden-Württembergi liidumaal Švaabi Juuras. Geograafilised koordinaadid on . Mäe tipus on Tecki linnus. 
Teckberg tõuseb Albtraufist esile umbes 3 km põhja poolt ning ületab Albvorlandi 350 m võrra ja Lauteri jõe oru 400 m võrra. 
Teckbergist põhjas asub umbes 602 m kõrgune eelmägi Hörnle ja loodes Hohenbol. Mõlemad eelmäed paiknevad Švaabi vulkaani lõõrides. Põhjas Hörnle all on Tecki purilennuala. 
Teckbergi nõlva ülaservas on Gelber Fels ('kollane kalju'), Juura mere käsnarihv heledast lubjast. Gelber Felsi all on 31 m pikkune ja 45 m kõrgune koobas Veronikahöhle, mis on lõhede kaudu ühenduses teise koopa, Verena-Beutlins-Lochiga. Gelber Felsist idas on kolm Hallstatti ajastu (800–400 eKr) hauaküngast, mis annab tunnistust Teckbergi varajasest asustusest. Tecki linnuse all on 35 m pikkune ja 9 m kõrgune koobas Sibyllenloch, millega on seotud muistendid. Selle vastas paikneb 22 m pikkune koobas Sibyllen-Gegenhöhle, mis avastati alles 1937 tee-ehituse käigus ning uuriti läbi 1977. Väljakaevamistel Sibyllenlochis leiti aastatel 1898 ja 1899 üle 2000 koopakaru, koopalõvi, koopahüääni ja metsiku hobuse luustiku. Sellest tehti palju järeldusi jääaja loomastiku kohta. 
Looduskaitseala.
Stuttgardi ringkonna presiidiumi määrusega 9. novembrist 1999 kuulutati kogu Teckberg pindalaga 386,0 looduskaitsealaks nr 1.237. Kaitse alla võeti erakordselt mitmekülgne kultuurmaastik suurte nõmmede, niiskete ja kuivade aasade, parkmetsade, hekkide, metsaservade, alleede, salude, üksikpuude, kaljude, koobaste, allikate ning haruldaste, peaaegu looduslike metsakooslustega. Need biotoobid on väärtuslikeks elupaikadeks paljudele ohustatud taime- ja loomaliikidele. Alalt on leitud 464 liiki taimi.
Don Rickles

Donald Jay Rickles (8. mai 1926 Queens, New York – 6. aprill 2017 Beverly Hills, California), esinejanimega Don Rickles, oli Ameerika Ühendriikide koomik, filmi- ja seriaalinäitleja.
Tal on Hollywoodi kuulsuste alleel omanimeline täht.
Ivan Franko (laevaklass)

Ivan Franko-klassi laevad on kaheksatekilised reisilaevad, mis ehitati aastail 1964–1972 VEB Mathias-Thesen-Werft Wismari laevatehases Wismaris Saksa Demokraatliku Vabariigis NSV Liidu tellimusel Musta Mere Merelaevanduse (vene keeles "Черноморское морское пароходство") ja Balti Merelaevanduse (vene keeles "Балтийское морское пароходство") jaoks. Ivan Franko-klassi alused on tuntud ka nime all projekt 301/Seefa750 (saksa keeles merereisilaev 750 reisija jaoks). Viit laeva kasutati ookeaniliinidel ja kruiisideks.
Projekti 301/Seefa750 laevad.
Laevade loetelus on esialgne nimi originaal- ja eesti keeles. Hilisemad ümbernimetamised on sulgudes kronoloogilises järjekorras:
Stuttgardi ringkond

Stuttgardi ringkond on ringkond (2. järgu haldusüksus) Saksamaal Baden-Württembergi liidumaal. Asub liidumaa kirdeosas ning piirneb põhjas ja idas Baieriga.
Haldusjaotus.
Ringkonnas on kolm piirkonda, kus on kaks kreisivaba linna ja 11 kreisi:
Kreisides on 343 valda ja linna.
Leksikograafia

Leksikograafia (kreeka keelest: "lexikon" sõnaraamat + "graphō" kirjutan) on sõnastike (sh sõnaraamatute) koostamise teooria ja praktika ehk nii sõnaraamatute koostamise õpetus kui ka sõnastike tegelik koostamine.
Leksikograafia on sõnastiku kirjutamise, redigeerimise ja/või koostamise toimingud. Sõnastiku autorit või toimetajat nimetatakse "leksikograafiks". Digitaalsete sõnastike koostamise ja rakendamise protsessid on tuntud kui "e-leksikograafia".
Nimetus.
Inglise keeles 1680. aastal loodud sõna "leksikograafia" tuleneb sõnast kreeka keel λεξικογράφος "lexikographos", "leksikograaf", alates λεξικόν "leksikon", neut. kohta λεξικός "leksikos", "sõnade jaoks või sõnade jaoks", alates λέξις "leksika", "kõne", "sõna", (omakorda λέγω-st "lego", "öelda", "rääkida") ja γράφω "graafik", "kriimustada, kirjutada".
Leksikograafiat võib jagada
Teoreetilise leksikograafia puhul mõnikord vaieldakse leksikoloogia ja leksikograafia eralduspiiri üle.
Eesti Kunstnikkude Rühm

Eesti Kunstnikkude Rühm (ka: "Eesti Kunstnikkude Ryhm") oli 1923. aastal asutatud kunstnike rühmitus.
Rühmituse loomiseks andis tõuke Riia Kunstnikkude Grupi olemasolu ning EKR oli esimene kindlatel kunstilistel printsiipidel rajanev ühendus eesti kunstis. Rühmitust liitvaks jooneks olid kubistlikud ja konstruktivistlikud, paiguti puhtasse abstraktsiooni küündivad otsingud. Ajakirjanduse kaudu hoiti ennast kursis Prantsuse kunsti uuemate suundadega ning läti kubistide ettevõtmistega.
Rühmituse asutajaliikmed olid Jaan Vahtra, Eduard Ole, Friedrich Hist, Felix Randel, Hendrik Olvi, Arnold Akberg ja Märt Laarman. Alguses võeti EKR liikmete looming vastu suurte kahtlustega. Rühma tuumikusse kuulunud kunstnikud, välja arvatud vaid Jaan Vahtra, olid noored, üldsusele veel täiesti tundmatud. Kaks esimest EKR näitust (kui arvestada ka enne rühma ametlikku registreerimist korraldatut) toimusid Võrus, Jaan Vahtra toonases kodulinnas. Rühm püüdis arendada ka rahvusvahelist koostegevust ning tutvustada enda loomingut välismaal. 1924. aastal korraldati Tartus koostöös lätlastega "Balti riikide vaheline kunstinäitus", mille pealkiri polnud küll sisutäpne, sest leedulased jäid eemale, 1932. aastal Tallinnas toimunud väljapanekust võtsid osa soomlased. 1925. aastal jõudsid Eduard Ole tippteosed "Laud" ja "Lapsed" Pariisis Sõltumatute Salongi näitusele ning teenisid kiitvaid hinnanguid sealsetes kunstiajakirjades. Juba aasta varem oli salongis esinenud Edmond Arnold Blumenfeldt ja ka tema maalid olid pälvinud prantsuse kriitikute positiivse tähelepanu.
1927. aastal sõitis Arnold Akberg Saksa- ja Prantsusmaale ning sõlmis seal sidemeid ning tutvustas EKR liikmete loomingut. Eriti soodsa pinna leidis see Berliinis, kus järgmisel aastal esines Suurel Berliini Kunstinäitusel viis rühma liiget (A. Akberg, E. A. Blumenfeldt, F. Hist, M. Laarman, H. Olvi), kelle tähistus väljapanekul oli DA (= Die Abstrakten), mis tähendas kuulumist rahvusvahelisse organisatsiooni Internationale Vereinigung der Expressionisten, Futuristen, Kubisten und Konstruktivisten. Edu väljaspool tõstis EKR liikmete loomingu tõsiseltvõetavust kodumaal ja 1929. aastal Helsingis toimunud eesti kunsti suurnäituse koosseisu arvati arvukalt nende töid. Soomlaste tähelepanu oli suur, hinnangud kohati lausa ülistavad.
Peale näitusetegevuse aitas EKR tutvustamisele tunduvalt kaasa almanahh Uue Kunsti Raamat, mis ilmus 1928. aastal. Uue Kunsti Raamatu ilmumisega tipnes EKR tegevus. Stiilipõhine telgjoon kadus, see tõi kaasa rühma ridade avanemise, liikmeskonna täienemise teiste kunstisuundumuste esindajatega.
Eesti Kunstnikkude Rühm likvideeriti 1940. aasta alguses.
Liikmed.
1932. aastal kuulus Eesti Kunstnikkude Rühma 23 kunstnikku: Märt Laarman, Arnold Akberg, Eduard Ole (kuulus ka EKKKÜ-sse), Edmond Arnold Blumenfeldt, Feliks Johansen (Randel), Ferdi Sannamees, Jaan Koort, Kuno Veeber, Roman Espenberg, Ella Kingo-Espenberg, Anna Triik-Põllusaar, Aleksander Krims, Aleksander Tuurand, Ferdinand Kask, Gori, Arkadio Laigo, Anna Lukats-Laigo, Lydia Mei, Otto Krusten, Juhan Raudsepp, Nikolai Triik, Friedrich Hist ja Henrik Olvi.
Karlsruhe ringkond

Karlsruhe ringkond on ringkond (2. järgu haldusüksus) Saksamaal Baden-Württembergi liidumaal. Asub liidumaa loodeosas ning piirneb läänes Prantsusmaaga.
Haldusjaotus.
Ringkonnas on 3 piirkonda, kus on 5 kreisivaba linna ja 7 kreisi:
Kreisides on 211 valda ja linna.
Inimese mõõt

"Inimese mõõt" ("The Measure of Man") on Eestis tehtud dokumentaalfilm.
FIlm valmis aastal 2010.
Filmi režissöör on Marianne Kõrver, stsenaristid Kaie Kotov ja Marianne Kõrver, tootja Testfilm.
Püünis

Püünis on jahiulukite, röövloomade ja kahjurite püüdmiseks kasutatav riist või rajatav tõke.
Püünise liike on palju. Kasutatavamaid püünise liike on lõks, millel on palju alaliike (kastlõks, langlõks, karulõks jne). Peale lõksude kasutatakse ka aedpüüniseid (nt metssigade püügil), silmuseid (lindude, jäneseliste ja kiskjaliste püügil), püünisraudu röövloomade tabamiseks.
K. A. Savitski nimeline Penza kunstikool

Penza kunstikool (ka Pensa kunstikool) on 1898. aastal asutatud kunstikool Penza linnas. 
Aastast 1955 kannab kunstikool Konstantin Savitski nime.
Penza kuberner Nikolai Selivjorstov (1830–1890) pärandas Penza linnale 1000 rubla ning kogu oma raamatu- ja pildikogu – "joonistuskooli asutamiseks". Selivjorstovi testamendi täideviijaks ja kooli rajamise organisaatoriks oli Pjotr Semjonov-Tjan-Šanski. Peterburi Kunstide Akadeemia valis kooli esimeseks direktoriks Konstantin Savitski. Koolimaja ehitati aastatel 1891–1898. 
Selles joonistusõpetaja kutse andnud koolis on õppinud eesti kunstnikud Felix Randel, Eduard Ole, Jaan Siirak, Friedrich Hist ja Juhan Raudsepp. Seda kooli eelistasid sageli just vaesematest perekondadest õpilased, kuna jõukal järjel erakunstikool toetas oma õpilasi aineliselt. Õppetoetust maksti ka õppetöös keskmisel tasemel edukatele õpilastele. Kool jagas tasuta söögikaarte ning omandas raha eest õppetöö käigus valminud töid kooli muuseumi tarbeks. Märkimisväärne osa õpilastest oli õppemaksust vabastatud ning hulgaliselt maksti toetusi ja stipendiume enesetäienduseks pärast kooli lõpetamist.
Siberi Riiklik Lennundus- ja Kosmonautikaülikool

Akadeemik M. F. Rešetnjovi nimeline Siberi Riiklik Lennundus- ja Kosmonautikaülikool (Сибирский государственный аэрокосмический университет имени академика М. Ф. Решетнёва) on ülikool Venemaal Krasnojarskis. 
Ülikool asutati 1960 Krasnojarski Polütehnilise Instituudi filiaalina. Ülikooli valmistab ette spetsialiste muu hulgas tsiviillennunduse, kosmonautika ja masinaehituse alal.
Putukapiste

Putukapiste on verd imevate putukate (kirbu, lutika, täi, parmu, sääse) torge, mesilaste ja herilaste nõelamine või sipelgahammustus, mille tagajärjel võib tekkida enamasti ajutine vaevus (valu, naha punetus, paistetus).
Mõned putukad võivad levitada ka laibamürke ja nakkushaiguste tekitajaid, näiteks hallasääsk malaariaplasmoodiumi, kirp katkupisikut ja täi tüüfusepisikut.
Ptomaiinid

Ptomaiinid ehk roisumürgid on surnud looma (sh inimese) laiba roiskumisel roisubakterite elutegevuses tekkinud laguained. Mitmed neist laguainetest, eriti alkaloidid, on elusolenditele väga mürgised.
Primatoloogia

Primatoloogia on bioloogia haru, mis uurib primaate ehk esikloomalisi (s.o poolahvilisi ja ahvilisi, sh inimest). Primatoloogia oluline teemavaldkond on inimese evolutsioon.
Hilden

Hilden on linn Saksamaa lääneosas Nordrhein-Westfaleni liidumaal Düsseldorfi ringkonnas Mettmanni kreisis. Asub Düsseldorfist 15 km kagus.
1850 oli linnas 3600 elanikku. Hilden sai linnaõigused 1861. 1894 avati raudteeliin Düsseldorf-Hilden-Solingen.
12,2 % linnaelanikest on immigrandid.
Hürth

Hürth on linn Saksamaa lääneosas Nordrhein-Westfaleni liidumaal Kölni ringkonnas Rein-Erfti kreisis. Asub Kölnist edelas.
19. sajandil hakati praeguse linna alal kaevandama pruunsütt, kaevandamine lõppes 1970. aastatel. Kaevandmise käigus asustati piirkonnast mitmed külad ümber. 
Tänapäeval on Hürth keemia- ja meediatööstuse keskus.
1930 ja 1933 liideti piirkonnas mitu valda, mille tulemusel tekkinud Hürthi vald oli Saksamaa suurim. See sai linnaõigused 1978. 
Hürthi 12 linnaosa (Alstädten-Burbach, Alt-Hürth, Berrenrath, Efferen, Fischenich, Gleuel, Hermülheim, Kalscheuren, Kendenich, Knapsack, Sielsdorf, Stotzheim) jagunevad 9 linnarajooniks.
Hürthist on pärit vormelisõitjad Michael Schumacher ja Ralf Schumacher.
Heinrich von Treitschke

Heinrich Gotthardt von Treitschke (15. september 1834 Dresden – 28. aprill 1896 Berliin) oli saksa ajaloolane, poliitikaajakirjanik ja 1871–1884 Riigipäeva liige.
Temalt pärineb lause: "Die Juden sind unser Unglück" ("Juudid on meie õnnetus").
August Wilhelm Schlegel

August Wilhelm (hiljem von) Schlegel (8. september 1767 Hannover – 12. mai 1845 Bonn) oli saksa kirjandusteadlane, tõlkija, kirjanik, indoloog ja filosoof.
Koos vend Friedrich Schlegeliga peetakse teda Jena vararomantikute ringi kuuluvaks kirjanikuks ja saksa romantismile alusepanijaks.
Ta tõlkis saksa keelde William Shakespeare teoseid. Samuti tõlkis ta saksa keelde Bhagavadgītā, mis on üks hinduismi pühadest tekstidest.
Koos oma vennaga asutas ta 1798. aastal kirjandusajakirja Athenaeum.
Pere.
Tema vend oli luuletaja ja filosoof Friedrich Schlegel (1772–1829).
Aare Toikka

Aare Toikka (sündinud 28. jaanuaril 1965) on eesti näitleja, lavastaja, näitekirjanik ja teatrijuht. 
Toikka õppis Pärnu 9. 8-klassilises koolis ja Pärnu 4. Keskkoolis. 1987. aastal lõpetas ta Tallinna Pedagoogikaülikooli kultuuriteaduskonna režiikateedri lavastajana. Aastatel 1990–1991 oli vabakuulaja Tallinna Riikliku Konservatooriumi lavakunstikateedris. 
Toikka osalusega lavateoseid ja kuuldemänge (enam kui 70 nimetust) on ette kantud nii teatris, raadios kui ka televisioonis. Ta on üks VAT Teatri asutajatest.
Martin Hallik

Martin Hallik (sündinud 5. septembril 1975 Pärnus) on eesti ajaloolane, haridusjuht ja raamatukogutegelane.
Haridus.
Hallik lõpetas 1993. aastal Pärnu Sütevaka Humanitaargümnaasiumi hõbemedaliga ning 1997. aastal Tartu Ülikooli ajaloo erialal ("cum laude"). 1999. aastal kaitses ta ajaloo erialal magistrikraadi ("cum laude") tööga "Poliitilise koostöö probleeme Kagu-Aasias 1945–1976" ning 2001. aastal doktorikraadi tööga "Tartu Ülikooli õppejõudude ja kasvandike osast humanitaarorientalistikas (1802–1940)".
Töökäik.
1995–1996 oli Hallik Tartu Ülikooli Üliõpilaskonna esimees, 1997–1998 Tartu linnapea Roman Muguri abi.
Alates 1999. aastast on ta töötanud Tartu Ülikoolis, seejuures 1999–2000 Aasia maade lähiajaloo assistendina, 2000–2002 lektorina, 2002–2005 dotsendina. Veebruarist 2000 kuni septembrini 2004 oli ta Tartu Ülikooli filosoofiateaduskonna prodekaan.
Alates 2005. aastast oli Martin Hallik Tartu Ülikooli raamatukogu direktor. 2010–2015 oli tema tööleping sel kohal peatatud, kuna ta töötas Tartu Ülikooli õppeprorektorina. 
Alates jaanuarist 2018 on Hallik aktsiaseltsi Eesti Keskkonnateenused Põhja regiooni juht. 
Süüdistus ebaväärikas käitumises.
Raamatukogu juhina asus ta taas tööle 2016. aasta juunis. 29. augustil 2018 lõpetas Tartu Ülikool Halliku töölepingu ühepoolselt usalduse kaotuse tõttu, mille põhjuseks toodi Halliku ebaväärikas käitumine. Meedias liikusid teated, et endised alluvad süüdistavad Hallikut seksuaalses ahistamises.
Hallik vaidlustas töölepingu lõpetamise töövaidluskomisjonis, kes novembris 2018 tunnistas töölepingu ülesütlemise tühiseks. Ülikool kaebas otsuse edasi ning esimeses kohtuastmes jäi õigus Martin Hallikule. 2020. a veebruaris tühistas ringkonnakohus Tartu maakohtu otsuse ning leidis, et ülikoolil oli piisav alus lepingu lõpetamiseks, ka Riigikohus jättis töövaidluses õiguse Tartu Ülikoolile. 
Prokuratuur käivitas Halliku suhtes ka kriminaalmenetluse ning märtsis 2020 karistas Tartu maakohtus Hallikut 1,5-aastase tingimisi vabadusekaotusega, mõistes ta süüdi seksuaalkuriteos.
Tartu ringkonnakohus tühistas 3. septembril Tartu maakohtu 18. märtsi otsuse ning mõistis Martin Halliku õigeks. Otsus jõustus lõplikult 1. detsembril 2020.
Russian Roulette

Russian Roulette (inglise keeles vene rulett) on mitmete teoste pealkiri:
Marco Polo (1965)

Marco Polo (kuni 1991. aastani Aleksandr Puškin) on kaheksa tekiga Ivan Franko-klassi (projekt 301) reisilaev, mis on ehitatud VEB Mathias-Thesen-Werft Wismari laevatehases Wismaris Saksamaal 1965. aastal. Laev kuulub ettevõttele Story Cruise Ltd. ja seda kasutab laevakompanii Cruise &amp; Maritime Voyages (CMV). Laeva saksa klassinimetus on Seefa 750, (saksa keeles Seefahrgastschiff 750 (merereisilaev 750 reisija jaoks)). Laev sai nime vene romantilise luuletaja Aleksandr Puškini auks. Selle sõsarlaevad on Frank, Tara, Assedo ja Mihhail Lermontov.
Juhtumid.
1. novembril 2014 hommikul kell 6.35 sõitis Marco Polo sissesõidul Buksnesfjordi (Vestvågøy/Lofoodid) madalikule, kuid sai kella 16 paiku tõusuveega madalalt lahti.
Mao tee kalju peal (EP)

"Mao tee kalju peal" on Eesti alternatiivroki bändi John Stuart Mill EP, mille andis välja plaadifirma JSM DIY Records. 
Nimi pärineb Rootsi romaanikirjaniku Torgny Lindgreni samanimeliselt romaanilt. Kogu materjal salvestati juunis 2011, EP ilmus aga ametlikult 12. mail 2012.
Lauri Laanisto

Lauri Laanisto (sündinud 20. augustil 1978) on eesti bioloog ja tõlkija.
Ta on lõpetanud 1996. aastal Rapla Ühisgümnaasiumi ja õppinud aastatel 1997–2002 Tartu Ülikoolis bioloogia erialal bakalaureuseõppes. 2002. aastal kaitses ta bakalaureusetöö teemal "16 taimeliigi ruumihõlvamise strateegia valgusgradiendil". Tema doktoritöö teema oli "Makroökoloogiline lähenemine taimkatteteadusele: ökoloogiliste seaduspärade varieerumine globaalses skaalas" (kaitstud 2008. aastal Tartu Ülikoolis, juhendaja Meelis Pärtel). 
Alates 2022. aastast on ta Eesti Maaülikooli makroökoloogia professor.
Eesti Teaduste Akadeemia valis ta Arktika-uuringute uurija-professoriks perioodil 2022–2023 ja 2023–2024.
Ta on hulk aastaid olnud teoreetilise bioloogia kevadkoolide peakorraldaja.
Tõlkija

 
Tõlkija on inimene, kes teeb kirjalikku tõlget.
Roostevaba teras

Roostevaba teras on õhu, vee ja mitmesuguse agressiivse keskkonna korrodeerivale toimele vastu pidav teras.
Levinumad roostevaba terase tüübid on roostevaba kroomteras ja kroomnikkelteras.
Roostevabast terasest on valmistatud näiteks agressiivse keskkonna mõjutatud masinaosi, ehitusdetaile ja arstiriistu.
Vastupidavuse tõttu kasutatakse roostevaba terast kunstis ja kirjanduses mõnikord metafoorina, näiteks sai sel viisil pealkirja Harry Harrisoni ulmejutustuste sari "Roostevabast terasest rott" ("Stainless Steel Rat"). Samuti viitab terasele Eno Raua jutustus "Roostevaba mõõk".
Isokliin

Isokliin ehk samakaldejoon on samajoon, mis ühendab kaardil punkte, kus magnetiline inklinatsioon on ühesugune.
Joont, millel magnetiline inklinatsioon on 0 ehk nullisokliini, nimetatakse magnetiliseks ekvaatoriks ehk akliiniks.
Muinsuskaitse

Muinsuskaitse on kultuuri järjepidevuse, rahva ajaloomälu ning ajalooliselt kujunenud väärtushinnangute kohase inim- ja kultuurisõbraliku elukeskkonna kaitsmine.
Muinsuskaitse hõlmab näiteks ajaloo- ja kultuurimälestiste kaitset ning kohanimede, murrete, käsitööoskuste säilitamist.
Eesti muinsuskaitse.
Vastavalt muinsuskaitseseadusele on kultuurimälestiseks riigi kaitse all olev kinnis- või vallasasi, nende osa või asjade kogum, mis on seotud ajaloo oluliste protsesside, sündmuste või isikutega või millel on ajalooline, arheoloogiline, etnograafiline, linnaehituslik, arhitektuuriline, kunstiline, teaduslik või muu kultuuriline väärtus.
Liigitus.
Kultuurimälestised on kas kinnis- või vallasmälestised.
Vallasmälestised.
Mälestisi liigitatakse ka arheoloogia-, arhitektuuri-, kunsti-, tehnika- ja ajaloomälestisteks.
Eesti muinsuskaitsehuvilisi ühendab 1987. aastal loodud Eesti Muinsuskaitse Selts.
Fastsiatsioon

Fastsiatsioon on taimevarre väärarend, kasvukuhiku ebatavaline laienemine ja varre laiuti vohamine. 
Fastsiatsiooni võivad põhjustada kasvukuhiku vigastused, taimekahjurid ning viirus- ja bakterhaigused. Fastsiatsiooni saab esile kutsuda ka kunstlikult, näiteks kiiritamise, keemiliste mutageenide või rohke väetamisega.
Kultuurtaimede puhul on fastsiatsiooni tahtlikult esile kutsutud aretuslikel eesmärkidel, näiteks saagikuse suurendamiseks.
Vaba tänav

Vaba tänav on tänav Tartus Karlova linnaosas.
See algab Võru tänavalt ja lõpeb Sassi tänaval ning on ligikaudu 1,28 km pikkune.
Biomeedikum

Biomeedikum (ka Biomedicum) on Tartu Ülikooli arstiteaduskonna õppehoone.
Hoone asub Tartus aadressil Ravila tänav 19.
Biomeedikum ehitati aastatel 1998–1999 ja avati pidulikult 1. septembril 1999. Hoonel on soklikorrus, neli põhikorrust ja tehniline viies korrus. Hoone jaguneb kaheks tiivaks.
Hoone projekteeris Arhitektuuribüroo Kalle Rõõmus.
Ravila tänav

Ravila tänav on tänav Tartus Maarjamõisa ja Veeriku linnaosas.
Ravila tänav algab Riia tänavalt ja jätkub teisel pool seda Soinaste tänavana. Tänav kulgeb loodesse, ristudes Ehitaja ja Nooruse tänavaga. Seejärel kulgeb see läbi Tartu Ülikooli Kliinikumi linnaku. Kliinikumi järel jääb vasakule tühermaa, kus palju aastaid on olnud linnarahva peenramaad, paremalt aga suubuvad Ravila tänavasse Tulika, Kullerkupu ja Ülase tänav, pärast Ravila ristumist Viljandi maanteega tuleb paremalt ka Varju tänav. See on 1-2-korruseliste aiaga eramajade rajoon. Edasi ristub Ravila tänav Nelgi, Sangla, Rukki, Maisi ja Nisu tänavaga. Siis hakkab Ravila tänav kaarduma põhja, ristudes Veeriku tänavaga; ristmikule järgneb juba kortermajade piirkond. Ilmatsalu tänava ristmikul kulgeb Ravila tänav lõunast põhja, kaldudes seejärel kergelt põhjakirdesse. Pärast mõningast tühermaad pöördub Ravila tänav Betooni ristmikul taas loodesse, sellest paremale jääb tööstusrajoon ja vasakule Tartu linn. Ravila tänav lõpeb loodesuunalisena, ristudes Puidu tänavaga.
Olemasolevate tänavaosade pikkus on kokku 3,95 km.
Ravila tänava ääres asuvad Tartu Ülikooli õppehooned Biomedicum ja Chemicum.
Chemicum

Chemicum on Tartu Ülikooli õppehoone Tartus Ravila tänaval.
Ravila tänav (Tallinn)

Ravila tänav on tänav Tallinnas Nõmmel.
Tänav algab Valdeku tänavalt, kulgeb edelasse, ristub Mai, Seene, Nurme ja Lõuna tänavaga ning lõppeb J. Mändmetsa tänaval.
Tänav on 600 meetri pikkune.
Hoonestus.
Ravila 3 krundil asus 1950. aastatel Tallinna Linna Laste Luutuberkoloosi Sanatoorium.
Loogilised uurimused (Trendelenburg)

"Loogilised uurimused" (saksa keeles "Logische Untersuchungen") on Friedrich Adolf Trendelenburgi teos. 
See ilmus 1840. aastal ning mängis koos Trendelenburgi teise raamatuga "Die logische Frage in Hegels System" ("Loogikaküsimus Hegeli süsteemis", 1843) olulist rolli Hegeli ja hegeliaanluse vastases liikumises Saksa filosoofias. Vene tõlkes ilmus see J. Korša tõlkes 1867 ("Логические исследования"), 1870. aastal avaldati saksa keeles juba kolmas trükk.
Mihkel Kunnus

Mihkel Kunnus (sündinud 23. veebruaril 1982) on eesti semiootik ja kirjanduskriitik.
Elulugu.
Ta lõpetas 2000. aastal Nõo Reaalgümnaasiumi ja 2008. aastal Tartu Ülikooli semiootika ja kulturoloogia erialal.
Ta on oma erialaseid teadmisi realiseerinud nii esseisti kui ka muudes žanrides kirjutava publitsistina. Osales mitmes Eesti Televisiooni telesaates sarjast Jüri Üdi klubi.
2013. aasta kevadel avalikustas Kunnus oma blogis Tartus Supilinnas Oa tänaval ehitustegevuse käigus toimunud rikkumised, millest alguse saanud skandaali tagajärjel ehitusluba peatati ning Tartu linnavalitsus vahetas välja arhitektuuri ja ehituse osakonna juhataja.
2016. aasta algul avaldas Mihkel Kunnus avalikus kirjas prokuratuurile toetust seoses kohtuasjaga Kaur Kenderi teose "Untitled-12" asjus, vastandudes arvukatele kultuuritegelastele, kes olid võtnud sõna pigem Kenderi toetuseks.
Õigusrikkumine.
21. detsembril 2016 mõistis Tartu maakohus Mihkel Kunnuse süüdi perevägivallas. Kohus määras kokkuleppemenetluse tulemusel Kunnusele karistuseks 11 kuu pikkuse tingimisi vangistuse üheaastase katseajaga. Juhtunust andis ta koos elukaaslasega usutluse Õhtulehele, mille kärpimata versioon ilmus ta blogis. Samuti reflekteeris pärast seda lähisuhtevägivalla teemal kultuurilehes Sirp.
Võimalik pseudonüüm.
Mitmes artiklis on viidatud sellele, et pseudonüümi Elli Soolo (kultuurilehe Sirp aastaauhind 2012, kogumik "Teine tegupool" 2018, Vabamõtleja) taga on Mihkel Kunnus.
Liikmesus.
Kunnus on Eesti Kirjanike Liidu liige (2012). Samuti kuulub ta EYS Veljesto vilistlaste sekka.
Sport.
Ta on tegelenud võitlusspordiga. Näiteks on ta tulnud aastal 2005 Eesti üliõpilasmeistriks poksis (91 kg+) ja Eesti meistrivõistlustel kikkpoksis tuli ta 2016. aastal üliraskekaalus hõbemedalile.
Loogilised uurimused (Frege)

"Loogilised uurimused" (saksa keeles "Logische Untersuchungen") on Gottlob Frege teos.
Raamatusse on koondatud kolm Frege loogikateksti aastatest 1918–1923. Algselt eraldi ilmunud tekstid kavatses Frege avaldada ühiste kaante vahel, kuid saksa keeles jäi raamat ilmumata. Inglise tõlkes ilmus see pealkirjaga "Logical Investigations" toimetaja Peter Geachi käe all kirjastuses Blackwell's 1975. aastal.
"Loogilised uurimused" koosneb järgmistest osadest:
Tallinna Börsiselts

Tallinna Börsiselts oli 1872. aastal asutatud Tallinna ja Eestimaa majandustegelasi ühendanud organisatsioon.
Põhikirja kohaselt oli börs "vastastikkuse läbikäimise, kõigi kaubanduses ja tööstuses ettetulevate tehingute sõlmimise ja tarviliste teadete saamise koht".
Börsiseltsi asutamine.
Börsiselts asutati Tallinna rae Tallinna majanduskomisjoni ("Revaler Handelskomission")i esimehe Wilhelm Mayeri ettepanekul pärast Venemaa keisri poolt seltsi statuudi kinnitamist 17. märtsil 1872.
Börsiseltsi liikmeks võisid statuudi kohaselt saada kõik liikmemaksu tasunud nii kohalikud kui ka väljastpoolt pärit I ja II gildi kaupmehed. 
Börs avati Tallinnas 3. jaanuaril 1873. See asus Tallinna vanalinnas Suurgildi hoone kõrvalhoones Börsi käigu kohal asuvates ruumides.
Börsiseltsi Börsikomitee osales ka Börsi juhtimise kõrval muude majanduselu arendavates ürituses ja ettevõtmistes:
Börsiseltsi algatusel loodi ka mitu suure tähtsusega majandusorganisatsiooni:
Tegevusjäljed

Tegevusjäljed ehk tegutsemisjäljed on enamasti loodusesse loomade elutegevusega tekkinud märgid (jalajälg, toitumisjäänus, lamamisase vms).
Jalajäljed.
Jalajälgede järgi saab sageli tuvastada imetajaid ja suuri raskeid linde.
Tirdilised

Tirdilised ("Auchenorrhyncha", varem ka "Cicadinea") on nokaliste seltsi kuuluv alamselts putukaid.
Alamselts koondab sugukondi, nagu näiteks tirtlased ("Cicada"), lehetirtlased ("Cicadellidae"), küürtirtlased ("Membracidae").
Eesti tirdilisi on uurinud Juhan Vilbaste.
Kolifaag

Kolifaag on kolibakterit hävitav bakteriviirus. 
Kolifaagid on tänapäeval geneetikas ja viroloogias olulised katseobjektid.
Klostriidid

Klostriidid on perekonda "Clostridium" kuuluvad bakterid.
Klostriidid on grampositiivsed, valdavalt anaeroobsed, spoore moodustavad (sporogeensed) kemoorganotroofsed pulkbakterid. 
Klostriidid elavad enamasti mullas, mudas ning loomade ja inimeste seedekulglas. 
Mõned klostriidid põhjustavad ohtlikke haigusi, nende seas botulismi, gaasgangreeni, teetanust ("Clostridium tetani").
Foorum (telesaade)

"Foorum" oli Eesti Televisiooni poliitikasaade.
Saatejuht oli Andres Kuusk, režissöörid Maarika Lauri ja Indrek Kangur, assistent Margit Ossipova, produtsent Tiina-Mari Koljak.
Esimene väitlussaade "Foorum" oli eetris 28. oktoobril 2002. Selle saatejuht ja toimetaja oli Raivo Suni. "Foorumi" eelkäija oli saatesari "Ministri kabinetis", mis algas 18. oktoobril 1965. Viimane Foorumi saade oli 29. mail 2018.
Mürkseened

Mürkseened (argikeeles mürgiseened) on seened, mis sisaldavad mürke. 
Mürkseente söömine võib inimesel põhjustada mürgistust või isegi surma.
Eestis on mürkseeni ligi 150 liiki.
Seenemürgistuse puhul kasutatakse esmaabina maoloputust, lahtisteid, aktiveeritud sütt jne.
Bank of England

Bank of England on Suurbritannia keskpank, mille eeskujul on loodud enamik kaasaja keskpankadest. Loodud 1694, on see vanuselt teine keskpank maailmas (vanim on Rootsi keskpank Sveriges Riksbank, mis asutati 1668). Tegutsemist alustades oli see Inglismaa kuningriigi valitsuse pank ning on jäänud Suurbritannia valitsuse pangaks. Algselt oli pank eraisikute käes, kuid 1931. aastal muudeti see rahandusministeeriumist sõltuvaks ja 1946. aastal pank riigistati.
1998. aastal sai pangast rahapoliitika elluviimisel iseseisev asutus. Panga peakontor on alates 1734. aastast asunud Londoni peamises äri- ja finantskeskuses Citys. 
Alates 2020. aastast on panga president Andrew Bailey. 2013–2020 oli panga president Kanada päritolu Mark Carney.
Veebruaris 2012 ostis Bank of England 50 miljardi naelsterlingi eest valitsuse võlakirju, et aidata Suurbritannia majandusel taastuda. Oktoobris 2011 ostis pank 75 miljardi naelsterlingi väärtuses valitsuse võlakirju, et kaitsta Suurbritanniat euroala võlakriisi eest. Baasintressimäärade hoidmine madalal on osa keskpanga majanduse stimuleerimise plaanist.
Panga reservid: 
Baasintressimäär: 0,5% 
Panga ülesanded.
Bank of England on üks kaheksast pangast Suurbritannias, millel on rahatähtede emiteerimise õigus. Pangal on siiski monopol naelsterlingite emiteerimisele Inglismaal ja Walesis ning lisaks reguleerib pank kommertspankade tegevust, mis emiteerivad raha Šotimaal ja Põhja-Iirimaal.
Panga monetaarpoliitika komitee vastutab rahapoliitika eest ehk hoiab raha stabiilsena. Suurbritannia rahandusministeeriumil on õigus komiteele suuniseid anda, kui "seda nõuavad avalik huvi ja rasked majanduslikud olud", kuid selle korralduse peab parlament 28 päeva jooksul heaks kiitma.
Rush (telesari)

"Rush" on Austraalia krimiaalsari, mis räägib Melbourne'i politsei kiirreageerijate tööst. Sari oli esimest korda eetris kanalil Network Ten aastatel 2008–2011., Sarja tootis John Edwards ja Southern Star.
Sisu.
"Rush" jälgib taktikalise reageerimise (TR) rühma liikmete elusid. Taktikalise reageerimise rühm baseerub Victoria politsei Critical Incident Response Teamil, mobiilsel üksusel, mis täidab tühimiku tavalise politsei ja eriüksuse vahel. Rühm reageerib sarjas vägivaldsetele juhtumitele, nagu autoärandamised, enesetapud ja relvastatud seaduserikkumised. Kuueliikmeline rühm on jagatud kahe auto peale: TR01 ja TR02.
Rühm kaotas tegevusaja jooksul kolm liiget: Grace Barry sai pommiplahvatuses viga ja suri ootamatult haiglas. Dominic Wales hukkus, kui üritas pommi demineerida, ning Michael Sandrelli sai kurjategijate käe läbi üliraskelt vigastada ja suri haiglas.
Soome Raudteemuuseum

Soome Raudteemuuseum (soome keeles "Suomen Rautatiemuseo") on muuseum Soomes Hyvinkääl. 
Muuseum asutati 1898. aastal Helsingis. Hyvinkääle kolis muuseum 1974. 
Praegune muuseumihoone on kunagine Hanko-Hyvinkää raudteejaam.
Aasta eurooplane

Aasta eurooplane on Eesti Euroopa Liikumise antav aunimetus. Eesti Euroopa Liikumise antava aasta eurooplase nimetusega tunnustatakse neid eestlasi ja organisatsioone, kes on andnud väärika panuse Eesti ja Euroopa suhete kujundamisse, toetanud kodanikuühiskonna arengut ning aidanud suurendada Eesti ühiskonna teadlikkust Euroopast.
Larry the Cable Guy

Daniel Lawrence "Larry" Whitney (sündinud 17. veebruaril 1963 Pawnee Citys Nebraska osariigis) on Ameerika Ühendriikide filmi-, tele- ja teatrinäitleja.
Estelle Harris

Estelle Harris (sünninimi Estelle Nussbaum; 4. aprill 1928 New York – 2. aprill 2022 Palm Desert, California osariik) oli Ameerika Ühendriikide näitleja.
Ta oli eelkõige tuntud Estelle Costanza rolli poolest situatsioonikomöödias "Seinfeld" (1992–1998).
Wallace Shawn

Wallace Michael Shawn (sündinud 12. novembril 1943 New Yorgis) on Ameerika Ühendriikide filmi-, tele- ja teatrinäitleja ning näitekirjanik.
Jon Lovitz

Jonathan M. Lovitz (sündinud 21. juulil 1957 Los Angeleses) on Ameerika Ühendriikide filmi-, tele- ja teatrinäitleja.
Blake Clark

Blake Clark (sündinud 2. veebruaril 1946 Maconis Georgia osariigis) on Ameerika Ühendriikide koomik ning filmi- ja seriaalinäitleja.
Ta on Vietnami sõja veteran.
Jim Varney

James Albert Varney, Jr. (15. juuni 1949 Lexington, Kentucky – 10. veebruar 2000 White House, Tennessee) oli Ameerika Ühendriikide näitleja, muusik ja koomik.
James Patrick Stuart

James Patrick Stuart (sündinud 16. juunil 1968 Encinos California osariigis) on Ameerika Ühendriikide tele- ja filminäitleja.
Dean Edwards

Dean Edwards (sündinud 30. juulil 1970 Bronxis New Yorgis) on Ameerika Ühendriikide näitleja, laulja, kirjanik ja koomik.
Tema kaubamärgiks on Eddie Murphy häälega sarnanev hääl.
Mike Epps

Michael Elliot Epps (sündinud 18. novembril 1970 Indianapolises Indianas) on Ameerika Ühendriikide näitleja.
Joel McHale

Joel Edward McHale (sündinud 20. novembril 1971 Roomas) on Ameerika Ühendriikide näitleja.
Martin Lawrence

Martin Fitzgerald Lawrence (sündinud 16. aprillil 1965 Frankfurdis) on Ameerika Ühendriikide näitleja, lavastaja, produtsent ja stsenarist.
Ciara Bravo

Ciara Quinn Bravo (sündinud 18. märtsil 1997 Alexandrias Kentucky osariigis) on Ameerika Ühendriikide näitleja.
Keke Palmer

Keke (õieti Lauren Keyana) Palmer (sündinud 26. augustil 1993 Harveys Illinoisis) on Ameerika Ühendriikide laulja ja näitleja.
Jeff Bennett

David Jeffrey Bennett (sündinud 10. juunil 1980 Donelsonis Tennessees) on Ameerika Ühendriikide endine pesapallur (söötja).
Ta on mänginud kolmes MLB klubis: Milwaukee Brewersis (2004), Atlanta Bravesis (2007–2009) ja Tampa Bay Raysis (2009).
Perry Christie

Perry Gladstone Christie (sündinud 21. augustil 1943) on Bahama poliitik, kes on olnud kolmel korral Bahama peaminister.
Ta on Progressiivse Liberaalse Partei esimees.
Ta oli peaminister ka aastatel 2002–2007, kuigi 2005. aastal täitis lühikest aega peaministri kohuseid Cynthia A. Pratt, kuni Christie paranes insuldist.
22 eKr

Aasta 22 enne Kristuse sündi oli 22. aasta enne meie ajaarvamist, Vana-Rooma ajaarvamise järgi 732 "ab urbe condita".
Liivatorm

Liivatorm on tugev kuiv tuul, mis tõstab taimestikuga kinnistumata maapinnalt üles ning kannab edasi suurel hulgal liiva ja tolmu. 
Liivatormiga sarnane nähtus, kuid väiksemamastaabiline on tolmutorm, tuulekande erijuht, mida esineb kevaditi ka suurtel lagedatel põldudel Eestis.
Tuule maapinnalt haaratud liiv ja tolm võib tõusta mitmesaja meetri kõrgusele ning moodustada kindlapiirilise pilve (nn liivaseina).
Liivatormi esineb peamiselt kõrbealadel. Seal on liivatormil mitmeid kohalikke nimetusi, näiteks samuum, siroko, hamsin, harmattan.
Känd

Känd ("stump")) on pärast puu langetamist maapinda ja sellest ülespoole juurestikule jääv tüveosa.
Donald Dunn

Donald Dunn (24. november 1941 Memphis – 13. mai 2012 Tōkyō) oli Ameerika Ühendriikide muusik ja muusikaprodutsent.
Donald Dunn "alias" Duck Dunn oli ansambli The Blues Brothers basskitarrist. Ta tegi kaasa 1980. aasta muusikafilmis "Bluusivennad" ja selle 1998. aastal valminud järjes "Bluusivennad 2000".
Samuel Taylor Coleridge

Samuel Taylor Coleridge (21. oktoober 1772 – 25. juuli 1834) oli inglise luuletaja, romantik, kirjanduskriitik ja filosoof. Koos sõbra William Wordsworthiga olid nad järvekoolkonna esindajad, kes panid aluse romantismile Inglismaal. 
Coleridge'i tuntumad teosed on luuletused "The Rime of the Ancient Mariner" ja "Kubla Khan" ning autobiograafiline proosateos "Biographia Literaria". Tema kirjanduskriitika, eriti Shakespeare'i kohta käiv, oli väga mõjukas ja aitas tutvustada inglise keelt kõnelevale ühiskonnale Saksa idealistlikku filosoofiat. 
Kogu oma täiskasvanuelu kannatas Coleridge kurnavate ärevushoogude ja depressiooni käes. On spekuleeritud, et tal oli bipolaarne häire, mida ei osatud tema eluajal tuvastada.
Othello

"Othello" ehk "The Tragedy of Othello, the Moor of Venice" on William Shakespeare'i tragöödia, mille oletatav kirjutamisaeg on 1604.
See on jäänud kirjanduslukku klassikalise armukadedustragöödiana. Konflikt seisneb lipnik Jago salasepitsustes tema ülemuse moorlasest võimeka väejuhi Othello abielu vastu. Othello on äsja naitunud Veneetsia senaatori tütre Desdemonaga, kellest on huvitatud ka Jago. Andeka inimestetundjana, kuid karjääriredelil edasijõudmatuna punub viimane kohaliku aadliku Rodrigoga plaani, mille abil püüavad nad Othello armastust siivsa ja kauni Desdemona vastu nurja ajada. Othello, tema leitnant Cassio, Jago abikaasa Emilia kergeusklikkuse tõttu läheb plaan korda, ehkki tragöödia ulatust ei suuda ükski tegelaskujudest ette hoomata. Tegevus toimub algul Veneetsias, järgnevad sündmused leiavad aset Küprose saarel, mille kaitsmiseks türklaste rünnaku eest Othello kohale on maabunud.
Tragöödia rajaneb Giraldi Cintio Veneetsias 1566. aastal ilmunud jutustusel kogumikust "Ecatommiti". Tragöödia esimene trükk nägi ilmavalgust 1621. aastal.
Lühiteraapia

Lühiteraapia (inglise "Brief Psychotherapy") on üldmõiste erinevate ajalistelt piiritletud psühhoteraapiate kohta. Lühiteraapiaks võib nimetada ka olemasoleva psühhoteraapia rakendamist ajaliselt piiritletud kontekstis, näiteks lühi-geštaltteraapia või lühike psühhodünaamiline teraapia. Kõige tuntum lühiteraapia on lahenduskeskne lühiteraapia.
Erinevatel lühiteraapiate peamiseks ühiseks jooneks on ajalised raamid ning täpne eesmärgiasetus. Teataval määral on nimetamisel tegemist tavaga. Kognitiiv-käitumuslikku teraapiat nimetatakse harva lühiteraapiaks, kuigi ta tunnuste poolest pigem seda on.
Lühiteraapia mõiste algab 1965. aastal Palo Alto Mental Research Institute'is läbi viidud lühiteraapia uurimisprojektiga. Selles uuriti ülimalt tuntud Milton Ericksoni töömeetodeid. Projektist väljakasvanud metoodikat nimetatakse strateegiliseks lühiteraapiaks. MRI lähenemist iseloomustas sotsiaalkonstruktivism ning selle poolest on lahenduskeskne lühiteraapia MRI otsene järglane.
Autostumine

Autostumine on järjest suurenev autode tootmine ja nende kasutamine transpordivahendina. Autostumistase näitab sõiduautode arvu 1000 elaniku kohta. Kasvava autostumisega kaasnevad mitmesugused linnageograafilised, ökoloogilised ja sotsiaalsed probleemid: suurenev õhusaaste ja müra, parkimiskohtade nappus, liiklusummikud, sagenevad liiklusõnnetused jms. 
Autostumist tugevdavad ühistranspordi nõrkus, kergliiklusteede vähesus, eeslinnastumine jt ühiskondlikud protsessid. Säästvas transpordipoliitikas püütakse autostumist vähendada, eelistades linnaplaneerimises ühistransporti ja kergliiklust.
Probleemid.
Autostumise ja transpordi kasvuga on seotud sotsiaalsete, majanduslike ja ökoloogiliste probleemide suurenemine. Järjest rohkem avaldatakse maailmas analüüse, millest ilmneb, et osa otsestest avaliku ja erasektori kuludest ning suurem osa väliskuludest ei peegeldu transpordi hinna sees. Väliskulude hulka loetakse keskkonnamõjud, liiklusõnnetused, müra, ummikud ja elukeskkonna häirimise tõttu langev elukvaliteet ning need ei kajastu transpordi hinna sees.
Autostumine riigiti.
Hõreda asustusega ja autokasutusele orienteeritud USA linnad nagu Los Angeles ja Denver kulutavad transpordile ligikaudu 5 korda rohkem energiat kui mitmekesise ja tiheda asustusega Euroopa linnad nagu Stockholm, Helsingi, Strasbourg ja Tallinn.
Neile ühistele kuludele lisanduvad puhtalt autostumisest tingitud kulud: teede laiendamine, ristmike ümberehitus ning uued ümbersõidud ja läbimurded, mille ainuke eesmärk on rohkem autosid linna ära mahutada.
Autostumise tipp ehk küllastumise aste. Euroopa riikides n-ö küllastumisaste on ligikaudu 600–700 autot 1000 elaniku kohta.
Autostumine arvudes.
Eesti autostus 1990. aastatel kiiremini kui mis tahes Euroopa riik oma ajaloo jooksul. Tallinnas on viimase 10 aastaga sõiduautode arv kasvanud 2,5 korda. Samal ajal on ühistranspordi osakaal oluliselt langenud.
Autos sõitja hingab sisse 30% rohkem saasteaineid kui samas keskkonnas liiklev jalakäija või jalgrattur.
Maailma teedel liigub 555 miljonit liiklusvahendit, neile lisandub igal aastal autotehastest 40 miljonit autot, maailma autod kasutavad ära sama palju hapnikku kui miljard inimest.
Autode arv 1000 elaniku kohta maailma riikides 2005. aasta andmetel on kiirelt kasvanud: USA-s oli sel ajal 826, Jaapanis 581, Euroopas keskmiselt 400–600 autot. Samas oli Hiinas 15 autot, Aasias 14 ja vähem autot.
Hanko-Hyvinkää raudtee

Hanko–Hyvinkää raudtee (rootsi keeles "Hangö–Hyvinge järnväg") oli Soome esimene eraomaniku rahastatud raudtee, mis tegutses aastatel 1872–1875.
Kuna Hanko on Soome lõunapoolseim linn ja sealne sadam püsib kõige pikemat aega jäävaba, oodati talvekuudel läbi selle sadama suuremahulist kaubavedu. 149 km pikkust raudteed hakati ehitama 1872. aastal ja avamissõit toimus 8. oktoobril 1873. 1524 mm rööpmelaiusega raudtee ühendas Hankot Helsingi-Hämeenlinna raudteega Hyvinkää jaama kaudu. Omanikettevõte sattus aga varsti rahalistesse raskustesse ja raudtee müüdi 1875. aastal Soome riigiraudteele.
Kevad-karukell

Kevad-karukell ("Pulsatilla vernalis" (L.) Mill., sünonüüm "Anemone vernalis" L.) on karukella perekonda kuuluv taimeliik. 
Eesti pärismaisena ei esine.
Kevad-karukell on Opplandi maakonna tunnuslill.
Topis

Topis on uurimisotstarbel või eksponaadina esitamiseks looma terviknahast või peast (peatopis) valmistatud kuju. Mõni allikas peab topise sünonüümiks kaavikut, teine allikas loeb kaavikuks aga loomutruud topist.
Topiste tegemist nimetatakse taksidermiaks.
Battleground

"Battleground" on Briti-Iiri poistebändi The Wanted teine stuudioalbum, mille andis välja Island Records 4. novembril 2011. 
Selle produtsendiks on Steve Mac.
Lood.
"Deluxe"-versiooni lisalood.
12. "Dagger" – 3:49
13. "Rock Your Body" – 3:54
14. "Turn It Off" – 3:33
15. "Where I Belong" – 4:07
Sandis Ozoliņš

Sandis Ozoliņš (sündinud 3. augustil 1972 Siguldas) on Läti endine jäähokimängija. 
NHL-is on Ozoliņš kuulunud NHL All-Stari meeskonda seitse korda. Ta on kuulunud ka Stanley karika võitnud meeskonda ja Norris Trophy finaali jõudnud meeskonda. Ta on kõige rohkem väravaid löönud, väravasööte andnud, punkte teeninud ja kohtumisi mänginud lätlane NHL-is. 
Ozoliņš oli kõige suurema sissetulekuga Läti sportlane, enne kui NBA korvpallur Andris Biedriņš teda edestas.
Ta on mänginud klubides San Jose Sharks, Colorado Avalanche, Carolina Hurricanes, Florida Panthers, Anaheim Ducks ja New York Rangers.
2012–2013 mängis ta Venemaa klubis Moskva oblasti Atlant. Karjääri lõpetas ta pärast hooaega 2013–14 Riia Dinamos.
Ozoliņš on Riia kirdeosas asuva Ozo Golf Clubi omanik.